Broj: 711-I-618- M-93/22-02-19

Zagreb, 16. veljače 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Anđelka Topolovca,** **općinskog načelnika Općine Radoboj, za davanjem mišljenja Povjerenstva**,na 159. sjednici održanoj dana 16. veljače 2022.g. daje sljedeće

**MIŠLJENJE**

1. **Sukladno odredbi članka 18. stavka 5. ZSSI-a, obveznik Anđelko Topolovec, općinski načelnik Općine Radoboj, može istovremeno uz obnašanje navedene dužnosti biti imenovan za predsjednika vatrogasne zajednice bez prava na naknadu ili primanje dara u toj ulozi, osim prava na naknadu putnih i drugih opravdanih troškova, pod uvjetom da već nije član upravnih i nadzornih tijela u dvije druge neprofitne udruge i zaklade.**
2. **Povjerenstvo ukazuje obvezniku da je članstvo u udrugama i zakladama dužan prijaviti prilikom podnošenja imovinske kartice.**

 Obrazloženje

Zahtjev za davanjem mišljenja Povjerenstva podnio je obveznik Anđelko Topolovec, općinski načelnik Općine Radoboj. U Povjerenstvu zahtjev je zaprimljen 15. veljače 2022. pod poslovnim brojem 711-U-2885-M-93/22-01-4, povodom kojeg se vodi predmet broj M-93/22.

Člankom 3. stavkom 1. podstavkom 34. propisano je da su župani, gradonačelnici, općinski načelnici i njihovi zamjenici obveznici ZSSI-a. Uvidom u Registar obveznika kojeg ustrojava i vodi Povjerenstvo utvrđeno je da je Anđelko Topolovec obnašao dužnost općinskog načelnika Općine Radoboj u mandatima 2013.-2017.g. i 2017.-2021.g. te da istu ponovno obnaša od 20. svibnja 2021.g., stoga je povodom obnašanja navedene dužnosti dužan pridržavati se odredbi ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu navodi da je Općina Radoboj u kojoj obnaša dužnost općinskog načelnika u obvezi osnovati vatrogasnu zajednicu, jer na svojem teritoriju ima tri dobrovoljna vatrogasna društva, a u jednom od njih obavlja funkciju predsjednika. Obveznik navodi kako su sva vatrogasna društva predložila da on bude predsjednik vatrogasne zajednice pa postavlja upit smije li to biti kao općinski načelnik.

Člankom 18. stavkom 5. ZSSI-a propisano je da obveznici smiju biti članovi upravnih i nadzornih tijela najviše dviju neprofitnih udruga i zaklada bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

Člankom 23. stavkom 2. Zakona o vatrogastvu („Narodne novine“, broj 125/19) propisano je da je vatrogasna zajednica grada, odnosno općine nadležno tijelo za vatrogastvo na razini jedinice lokalne samouprave koje se osniva u jedinicama lokalne samouprave gdje postoje dvije ili više članica vatrogasne zajednice te se iste osnivaju, djeluju i prestaju s djelovanjem sukladno odredbama zakona koji uređuje osnivanje i djelovanje udruga, ako tim Zakonom za pojedina pitanja nije drukčije određeno.

Povjerenstvo ističe kako stoga obveznik može istovremeno uz obnašanje dužnosti općinskog načelnika Općine Radoboj biti imenovan i za predsjednika vatrogasne zajednice pod uvjetom da već nije član upravnih i nadzornih tijela u druge dvije neprofitne udruge i zaklade.

Povjerenstvo pritom napominje kako za obavljanje funkcije predsjednika vatrogasne zajednice obveznik ne može primati novčanu naknadu, osim naknade putnih i drugih opravdanih troškova.

Isto tako, Povjerenstvo upućuje obveznika da je svoje članstvo u udrugama i zakladama, pa tako i vatrogasnoj zajednici, dužan prijaviti u imovinskoj kartici, koju podnosi Povjerenstvu sukladno odredbama ZSSI-a.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Anđelko Topolovec, elektronička dostava
2. Objava na internetskoj stranici Povjerenstva
3. Pismohrana